b'\n_START_ARTICLE_\nL\xc3\xb8renbanen\n_START_SECTION_\nHistorie\n_START_PARAGRAPH_\nForm\xc3\xa5let med etableringen af L\xc3\xb8renbanen var at etablere en ny forbindelse for en direkte linje mellem Grorudbanen og T-baneringen mod nord. Det medf\xc3\xb8rte at man kunne \xc3\xb8ge den hidtidige kapacitet p\xc3\xa5 T-banen med op til 30\xc2\xa0% og aflaste Fellestunnelen gennem Sentrum med et tog fra Grorudbanen, s\xc3\xa5 \xc3\x98stensj\xc3\xb8banen i stedet kunne f\xc3\xa5 \xc3\xb8get frekvensen fra et til to tog hvert kvarter. Desuden kunne man etablere L\xc3\xb8ren Station i byudviklingsomr\xc3\xa5det ved L\xc3\xb8ren og derved give de nye boligomr\xc3\xa5der adgang til T-banen._NEWLINE_Muligheden for L\xc3\xb8renbanen kom med etableringen af T-baneringen i 2000-2006. Realiseringen af L\xc3\xb8renbanen vil udnytte T-baneringens potentiale yderligere. Sammenlignet med T-baneringen er L\xc3\xb8renbanen v\xc3\xa6sentlig mindre: f\xc3\xb8rstn\xc3\xa6vnte er p\xc3\xa5 5 km med tre stationer, mens L\xc3\xb8renbanen er p\xc3\xa5 1,6 km med kun en station. Projektet er finansieret via Oslopakke 3._NEWLINE_Under fasts\xc3\xa6ttelsen af planl\xc3\xa6gningen kom det frem, at "Jernbaneverket er positive overfor projektet, som er et godt alternativ til persontrafik p\xc3\xa5 Alnabanen. Persontrafik p\xc3\xa5 Alnabanen blev unders\xc3\xb8gt i 2006, og konklusionen var at investeringerne var alt for h\xc3\xb8je i forhold til et meget usikkert trafikgrundlag. Konklusionen blev st\xc3\xb8ttet af Stortinget og ministeriet."_NEWLINE_Planen for banen blev vedtaget 14. december 2011. Den kom p\xc3\xa5 finansloven for 2013, hvor man regnede med, at den ville koste n\xc3\xa6sten en million pr. meter, inklusive stationen. Byggeriet gik i gang 3. juni 2013. Banen \xc3\xa5bnede 3. april 2016.'